Поштовани ученици 8. разредa,

данашња лекција носи назив ТРГОВИНА и ТУРИЗАМ (појам и подела). Као што знате, трговина и туризам припадају терцијарном сектору привреде, и чине услужне делатности.

ТРГОВИНА је привредна делатност која се састоји од купопродаје робе. Има крупну улогу у привредном животу јер омогућује повезивање производње и потрошње. Према обиму пословања разликује се трговина на велико, и трговина на мало. Ако се одвија у оквиру једне земље онда се таква трговина назива унутрашња, а уколико има међународни карактер назива се спољном трговином. Може такође бити експортна (извоз робе), импортна (увоз робе), транзитна (прелаз робе преко територије треће земље) и реекспортна (извоз увезене робе).

Због свог географског положаја и производних капацитета, Србија представља важно трговинско подручје на Балкану и у трговини између Европе и Азије.

ТУРИЗАМ је привредна делатност која је везана за путовање и привремени боравак људи изван њиховог места становања, у циљу одмора, разоноде, лечења и обиласка природних и културних вредности. Стога је туризам у непосредној, уској вези са угоститељством. Различите су врсте туристичких кретања. Локални (излетнички) туризам веома је важан за градове чије становништво одлази крајем сваке недеље ван града ради освежења и одмора. За време годишњих одмора развија се унутрашњи (домаћи) и међународни (страни) туризам. С њим у вези је транзитни туризам који се развија у областима и градовима преко којих се креће велики број путника.

У Србији су заступљене све поменуте врсте туризма. Наше становништво углавном се креће из градова у ближу околину због краћег туристичког боравка, а у познате домаће и стране туристичке центре ради вишедневног боравка.

Туризам је значајна делатност и са пољопривредом спада у наше најперспективније делатности. Он доприноси унапређењу саобраћаја, угоститељства, трговине, заштите животне средине и др.

Србија обилује туристичким вредностима, које се деле на природне и антропогене. У Србији се издвајају две главне туристичке регије: планинска и панонска.

Природне туристичке вредности су: планине, пећине, кањони, клисуре, реке, језера, термоминерални извори, национални паркови и други занимљиви природни објекти и појаве. Наша земља обилује природним лепотама и реткостима.

Антропогене туристичке вредности су: културно-историјски споменици, фолклор, насеља у целини или поједини њихови делови, културно-уметничке, спортске, привредне, традиционалне манифестације (вашари, народни сабори, градске и сеоске славе и сл.) и друго.

Питања: Наведи наше најпосећеније бање? Наведи наше најпосећеније планине? Наведи наше националне паркове. Поздрав од наставнице географије